Segja má að bæði jól og áramót hafi farið vel fram í Ólafsvík . Ekki spillti að í gær , gamlárskvöld var blíðskapar veður . Kirkjusókn var mjög góð um hátíðirnar og allir unu glaðir við sitt , að sögn heimamanna sem Skessuhorn ræddi við . Á gamlársdag fór fram áramótabrenna á Breiðinni og var þar brenndur risabálköstur . Voru íbúar Snæfellsbæjar þar samankomnir og var að venju mjög fjölmennt að þessu sinni í einstaklega fallegu veðri . Brennustjóri var Alexander Kristinsson og er þetta fyrsta skiptið sem hann gegnir þessari ábyrgðarmiklu stöðu . Björgunarsveitirnar í Snæfellsbæ héldu flugeldasýningu sem þótti mjög glæsileg . Eftir miðnættið var haldinn áramótadansleikur í félagsheimilinu Klifi í boði Snæfellsbæjar . Er óhætt að segja að sumir gesta hafi ekki komið með góða skapið með sér en talsvert var um ölvun og slagsmál bæði á og eftir dansleikinn . Höfðu verðir laganna í nógu í að snúast þótt ekki yrðu alvarleg slys á mönnum .